text: Mand fik sig en ufrivillig morgendukkert
  23 oktober 2017 kl. 05.50
  En mand, der var i færd med at parkere sin bil på Ventusvej i Esbjerg, fik sig noget af et chok, da han mandag morgen kørte ud over kajkanten.
  - Han har formentlig fejlbedømt afstanden til kajkanten, og pludselig røg både bilen og manden i vandet. Sådan lyder forklaringen fra vagtchef Nikolaj Hølmkjær fra Syd- og Sønderjyllands Politi til TV SYD.
  Heldigvis lykkedes det at få manden reddet hurtigt op af vandet igen, men bilen ligger stadig på bundet af havnen.
  Ulykken skete på Ventusvej, hvor Esbjerg Havn i øjeblikket er i gang med en udvidelse af havneområdet.
  
  